b'\n_START_ARTICLE_\nKawasakijev sindrom\n_START_SECTION_\nVzrok\n_START_PARAGRAPH_\nVzrok bolezni ni znan, epidemiolo\xc5\xa1ki in klini\xc4\x8dni dejavniki pa nakazujejo, da je najverjetnej\xc5\xa1i vzrok oku\xc5\xbeba. Bolezen namre\xc4\x8d prizadene majhne otroke, spremljajo pa jo vro\xc4\x8dina, srbe\xc4\x8dica, eritem in vratna limfadenopatija. Odsotnost bolezni pri dojen\xc4\x8dkih, starih manj kot 3 mesece, pripisujemo materinim protitelesom, odsotnost bolezni pri odraslih pa ve\xc4\x8dji imunosti. Verjetno oku\xc5\xbeba z mikroorganizmi pri dovzetni osebi povzro\xc4\x8di prekomerno aktiviranje imunskega sistema; pri tem se prekomerno aktivirani imunski sistem usmeri proti lastnim antigenom v mediji srednje velikih \xc5\xbeil.\n_START_SECTION_\nZdravljenje\n_START_PARAGRAPH_\nOtrok s Kawasakijevo boleznijo potrebuje bolni\xc5\xa1ni\xc4\x8dno zdravljenje. Pri zdravljenju obi\xc4\x8dajno sodelujejo razli\xc4\x8dni medicinski strokovnjaki (pediatri\xc4\x8dni kardiolog, pediatri\xc4\x8dni revmatolog, pediatri\xc4\x8dni pnevmolog, pediatri\xc4\x8dni infektolog ...)._NEWLINE_Standardna oblika zdravljenja je intravensko dajanje imunoglobulinov v enkratnem odmerku. Hkrati se daje velika koli\xc4\x8dina acetilsalicilne kisline v odmerku 80 do 100 mg/kg/dan. Ko se stanje stabilizira, se nadaljuje z dajanjem nizkega za\xc5\xa1\xc4\x8ditnega odmerka acetilsalicilne kisline (3 do 5 mg/kg enkrat dnevno. Zdravljenje se nadaljuje do zadnje ultrazvo\xc4\x8dne preiskave srca 6 do 8 tednov po za\xc4\x8detku bolezni, \xc4\x8de je izvid srca normalen. _NEWLINE_Pri drugih boleznih dajanje acetilsalicilne kisline pri otrocih zaradi tveganja za pojav Reyevega sindroma ni priporo\xc4\x8dljivo, pri zdravljenju Kawasakijeve bolezni pa je \xc5\xa1e vedno pomemben del terapije. Ker otroci s Kawasakijevo boleznijo prejemajo acetilalicilno praviloma ve\xc4\x8d mesecev, se priporo\xc4\x8da cepljenje proti noricam in gripi, saj ti dve oku\xc5\xbebi najpogosteje povzro\xc4\x8dita pojav Reyevega sindroma hkrti z jemanjem acetilsalicilne kisline._NEWLINE_\xc4\x8ce po odmerku intravenskega imunoglobulina ne pride do izbolj\xc5\xa1ave, se lahko uporabi pulzni odmerek glukokortikoidov, vendar klini\xc4\x8dna raziskava ni potrdila izbolj\xc5\xa1anja izida zdravljenja ob uporabi glukokortikoidov.\n_START_SECTION_\nPrognoza\n_START_PARAGRAPH_\nZgodnje zdravljena Kawasakijeva bolezen ve\xc4\x8dinoma kasneje ne povzro\xc4\x8da te\xc5\xbeav. Prognoza je v primeru, da se bolezen odkrije in za\xc4\x8dne zdraviti v 10 dneh od odkritja bolezni, dobra. Kljub optimalnemu zdravljenju se pri 5\xc2\xa0% otrok pojavi vsaj prehodna dilatacija koronarnih arterij in pri 1\xc2\xa0% velike anevrizme. Otroci, ki imajo po preboleli Kawasakijevi bolezni velike ali ogromne anevrizme, potrebujejo tudi antikoagulantno zdravljenje in stalno sledenje s strani kardiologa, saj so v nevarnosti za pojav ishemije sr\xc4\x8dne mi\xc5\xa1ice. Do ve\xc4\x8dine miokardnih infarktov pride v prvih 12 mesecih po preboleli Kawasakijevi bolezni.'